Chevonne Rusch se ma in hegtenis geneemChevonne Rusch (2). (Foto: Facebook) Rochelle Botha, die ma van die Germiston-kleuter wat in Mei vanjaar vermoor is, is Dinsdag in hegtenis geneem. Kol. Dimakatso Sello, polisiewoordvoerder, het bevestig dat Botha van moord aangekla word. Sy sal Woensdag in die hof in Germiston verskyn. Stefan van Niekerk, Botha se verloofde, staan tans op Chevonne se moord tereg. Hy is kort ná haar dood in hegtenis geneem en is steeds in aanhouding. Luke Enslin, ŉ lid van die private speurder Mike Bolhuis se ondersoekspan, sê hulle het betrokke geraak nadat verskeie mense inligting aan die span verskaf het oor die huis en omstandighede waarin die kleuter en haar sibbe gewoon het. “Dit het uitgekom dat die ma bewus was van die beweerde mishandeling en aanranding van Chevonne. Rochelle Botha en Stefan van Niekerk. (Foto: Facebook / Rochelle Botha) “Ons het die mense wat die inligting aan ons verskaf het, aangemoedig om verklarings by die polisie af te lê.” Enslin glo dis in die lig hiervan dat die polisie Botha in hegtenis geneem het. Annari du Plesis, aktivis en stigter van die Go Purple Foundation, het ook bevestig dat hulle vandeesweek ŉ getuie in verband met Chevonne se saak na die polisie verwys het. Maroela Media het vroeër berig dat Chevonne by ŉ kliniek in Klopperpark dood verklaar is nadat Van Niekerk haar glo na dié kliniek gebring het. Volgens die polisie het die dogtertjie verskeie kneusplekke aan haar lyf gehad. Die oorsaak van haar dood is egter nog nie bekend gemaak nie.